Απόφαση αριθ. 3/2001 του Συμβουλίου Σύνδεσης ΕΚ-Κύπρου

της 27ης Δεκεμβρίου 2001

που τροποποιεί, μέσω της ίδρυσης Ισομερούς Συμβουλευτικής Επιτροπής μεταξύ της Επιτροπής των Περιφερειών και της Κυπριακής Επιτροπής Συνδέσμου για τη Συνεργασία με την Επιτροπή των Περιφερειών, την απόφαση αριθ. 1/73 περί θεσπίσεως του εσωτερικού κανονισμού του Συμβουλίου Σύνδεσης

(2002/139/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη τη συμφωνία συνδέσεως μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας, και ιδίως το άρθρο 14, παράγραφος 3,

Εκτιμώντας τα ακόλουθα:

(1) Ο διάλογος και η συνεργασία μεταξύ των περιφερειακών και τοπικών αρχών της Ευρωπαϊκής Κοινότητας και της Κυπριακής Δημοκρατίας μπορούν να συνεισφέρουν σε μεγάλο βαθμό στην ανάπτυξη των σχέσεών τους και στην ευρωπαϊκή ολοκλήρωση.

(2) Φαίνεται σκόπιμο να διοργανωθεί αυτή η συνεργασία στο επίπεδο της Επιτροπής των Περιφερειών, αφενός, και της Κυπριακής Επιτροπής Συνδέσμου για τη Συνεργασία με την Επιτροπή των Περιφερειών, αφετέρου, μέσω της ίδρυσης μιας Ισομερούς Συμβουλευτικής Επιτροπής.

(3) Θα πρέπει, επομένως, να τροποποιηθεί αναλόγως ο εσωτερικός κανονισμός του Συμβουλίου Σύνδεσης, που εκδόθηκε με την απόφαση αριθ. 1/73,

ΑΠΟΦΑΣΙΖΕΙ:

Άρθρο 1

Ο εσωτερικός κανονισμός του Συμβουλίου Σύνδεσης συμπληρώνεται με τα ακόλουθα άρθρα: "Άρθρο 20

Ιδρύεται Ισομερής Συμβουλευτική Επιτροπή (στο εξής αποκαλούμενη 'επιτροπή') επιφορτισμένη να συνδράμει το Συμβούλιο Σύνδεσης για να προωθήσει τον διάλογο και τη συνεργασία μεταξύ των περιφερειακών και τοπικών αρχών της Ευρωπαϊκής Κοινότητας και εκείνων της Κυπριακής Δημοκρατίας. Ο εν λόγω διάλογος και η συνεργασία αποβλέπουν ιδίως στα εξής:

1. να προετοιμαστούν οι κυπριακές τοπικές αρχές για να λειτουργήσουν στο πλαίσιο της μελλοντικής προσχώρησης στην Ευρωπαϊκή Ένωση,

2. να προετοιμαστούν οι κυπριακές τοπικές αρχές για να συμμετάσχουν στις εργασίες της Επιτροπής των Περιφερειών μετά την προσχώρηση της Κυπριακής Δημοκρατίας,

3. να ανταλλάσσονται πληροφορίες σχετικά με τα τρέχοντα θέματα αμοιβαίου ενδιαφέροντος, ιδίως την πορεία της περιφερειακής και περιβαλλοντικής πολιτικής της Ευρωπαϊκής Κοινότητας και της διαδικασίας προσχώρησης, καθώς και σχετικά με την προετοιμασία των κυπριακών τοπικών αρχών γι' αυτές τις πολιτικές,

4. να προωθηθεί ένας πολυμερής διαρθρωμένος διάλογος μεταξύ, αφενός, των κυπριακών τοπικών αρχών και, αφετέρου, των περιφερειακών και τοπικών αρχών των κρατών μελών της Ευρωπαϊκής Κοινότητας, ιδίως με τη συγκρότηση δικτύων στους ειδικούς τομείς όπου οι άμεσες επαφές και η απευθείας συνεργασία μεταξύ τους θα μπορούσαν να αποτελέσουν τον αποτελεσματικότερο τρόπο για την επίλυση συγκεκριμένων προβλημάτων,

5. να καθιερωθεί τακτική ανταλλαγή πληροφοριών σχετικά με τη διαπεριφερειακή συνεργασία μεταξύ των περιφερειακών και τοπικών αρχών της Κυπριακής Δημοκρατίας και των κρατών μελών,

6. να ενθαρρύνεται η ανταλλαγή πείρας και γνώσεων στον τομέα της περιφερειακής και περιβαλλοντικής πολιτικής και των διαρθρωτικών παρεμβάσεων μεταξύ, αφενός, των κυπριακών τοπικών αρχών και, αφετέρου, των περιφερειακών και τοπικών αρχών των κρατών μελών της Κοινότητας, ιδίως όσον αφορά την τεχνογνωσία και τις τεχνικές για την προετοιμασία των σχεδίων ή στρατηγικών περιφερειακής ή τοπικής ανάπτυξης και μια καλλίτερη χρησιμοποίηση των διαρθρωτικών Ταμείων,

7. να βοηθούνται οι κυπριακές τοπικές αρχές μέσω ανταλλαγής πληροφοριών για την πρακτική εφαρμογή της αρχής της επικουρικότητας σε όλες τις πλευρές της ζωής σε περιφερειακό και τοπικό επίπεδο,

8. να αντιμετωπίζεται οποιοδήποτε άλλο σχετικό θέμα προτείνεται από ένα από τα μέρη, στο βαθμό που θα ανακύπτει στο πλαίσιο της εφαρμογής της συμφωνίας συνδέσεως και της προενταξιακής στρατηγικής.

Άρθρο 21

Η επιτροπή αποτελείται από οκτώ αντιπροσώπους της Επιτροπής των Περιφερειών της Ευρωπαϊκής Κοινότητας, αφενός, και από οκτώ αντιπροσώπους της Κυπριακής Επιτροπής Συνδέσμου για τη Συνεργασία με την Επιτροπή των Περιφερειών, αφετέρου. Διορίζεται ισοδύναμος αριθμός αναπληρωτών μελών.

Η επιτροπή επιτελεί το έργο της κατόπιν διαβούλευσης με το Συμβούλιο Σύνδεσης ή, όσον αφορά την προώθηση του διαλόγου μεταξύ των περιφερειακών και τοπικών ενοτήτων, με δική της πρωτοβουλία.

Η επιτροπή μπορεί να προβαίνει σε συστάσεις προς το Συμβούλιο Σύνδεσης.

Τα μέλη επιλέγονται κατά τέτοιο τρόπο ώστε η επιτροπή να αντικατοπτρίζει όσον το δυνατόν πιστότερα τα διάφορα επίπεδα των περιφερειακών και τοπικών αρχών τόσο μέσα στην Ευρωπαϊκή Κοινότητα όσο και στην Κυπριακή Δημοκρατία.

Η επιτροπή θεσπίζει τον εσωτερικό της κανονισμό.

Η επιτροπή συνέρχεται με τη συχνότητα που καθορίζει η ίδια στον εσωτερικό κανονισμό της.

Η προεδρία της επιτροπής ασκείται από κοινού από ένα μέλος της Επιτροπής των Περιφερειών της Ευρωπαϊκής Κοινότητας και από ένα μέλος της Κυπριακής Επιτροπής Συνδέσμου για τη Συνεργασία με την Επιτροπή των Περιφερειών.

Άρθρο 22

Η Επιτροπή των Περιφερειών της Ευρωπαϊκής Κοινότητας, αφενός, και η Κυπριακή Επιτροπή Συνδέσμου για τη Συνεργασία με την Επιτροπή των Περιφερειών, αφετέρου, αναλαμβάνουν τις αντίστοιχες δαπάνες συμμετοχής τους στις συνεδριάσεις της επιτροπής, τόσο όσον αφορά τα έξοδα προσωπικού, τα οδοιπορικά και τις ημερήσιες αποζημιώσεις, όσο και τα ταχυδρομικά έξοδα και τα έξοδα τηλεπικοινωνιών.

Τα έξοδα διερμηνείας κατά τις συνεδριάσεις, μετάφρασης και αναπαραγωγής εγγράφων, σε όλες τις επίσημες γλώσσες της Ευρωπαϊκής Ένωσης, επιβαρύνουν την Επιτροπή των Περιφερειών.

Τα λοιπά έξοδα σχετικά με την πρακτική οργάνωση των συνεδριάσεων επιβαρύνουν το μέρος που φιλοξενεί τις συνεδριάσεις."

Άρθρο 2

Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την ημερομηνία της εκδόσεώς της.

Βρυξέλλες, 27 Δεκεμβρίου 2001.

Για το Συμβούλιο Σύνδεσης

Ο Πρόεδρος

L. Michel